B. Bugár, podpredseda NR SR: (2003-01-14):
Nech sa páči, máte slovo. K. Fajnor, poslanec: Vážení páni podpredsedovia, vážení členovia vlády, vážené panie poslankyne, vážení páni poslanci. Každý minister zdravotníctva po roku 1989 prichádzal s rôznymi návrhmi na zmeny v zdravotnej starostlivosti o občanov republiky. Všetky tieto návrhy, ako ukazuje prax, išli a idú proti všetkým ľuďom, okrem tých bohatých, ktorí bezplatnú zdravotnú starostlivosť aj tak nepotrebujú. Môžu si ju hravo zaplatiť. V každom štátnom rozpočte od roku 1989 sa rôznymi metódami a fintami znižujú finančné prostriedky do zdravotníctva. Aj keď sa niekedy zdá, že sa navyšujú, súčasne sa v tom istom rozpočte prudko znižujú. Vy páni poslanci, panie poslankyne veľmi dobre viete, o čom hovorím. Hovorím o tom, ako sa súčasne zvyšujú ceny liekov, mnohé z bezplatných sa stávajú takými, že si za ne musí pacient zaplatiť alebo doplácať. Aj do zdravotníctva sa zvyšujú vstupy všetkého o ceny elektrickej energie, plynu, vodné, stočné cez vyššie ceny za prístroje či dopravu. Skrátka, zvyšujú sa ceny všetkého, čím sa automaticky zmenšuje rozpočet do zdravotníctva. Ešte sa nenašiel minister zdravotníctva, ktorý by pre ľudí urobil niečo dobré. Aspoň viditeľnú maličkosť. Naopak, šetria na občanoch, ich prevencii a pacientoch či chorých zvlášť. Neviem, čo je to za lekára, ktorý hovorí, že treba šetriť pre onkologické či srdcovo-cievne ochorenia, ako by iné choroby neboli, alebo sa na ne nezomieralo. Nuž čo na to povedať? Pozrime si príklad, čo sa udialo v stomatologických službách. Polovica našej populácie, najmä mladej a strednej, bude o chvíľu bez zubov. Skončili sa preventívne prehliadky v školách, čo bolo samozrejmé. Ceny ošetrenia zubov rapídne stúpajú, na čo už v mnohých rodinách nemajú. Takto do Európy pôjdeme s bezzubým úsmevom. Zdravotné poisťovne stanovia stomatológovi limit na mesiac, a keď ho vyčerpá, tak okrem bolestivých prípadov už bezplatnú prevenciu nerobí. Takto sú lekári prvej línie až po odborných a nemocničné oddelenia odsúdení na polovýkony. Pritom nemôžu svoju pracovnú kapacitu využiť tak, ako sú schopní. A pacienti na operácie či na zákroky čakajú v rade a čase tak, ako sa za socializmu stálo na banány. Ale od ich nedostatku ľudia nezomreli. Nie, páni poslanci, pani poslankyne, nie je to, čo hovorím, demagógia či populizmus, ktorý by ste mi chceli náhodou pripísať. Kto by tak urobil, bol by to ľudský hyenizmus, ktorý nemá žiaden cit a spolupatričnosť s chorými, ktorí v bolestiach a beznádeji prežívajú svoj život. V poslednom desaťročí sa ešte nenašiel ani jeden minister, ani jedna vláda či parlament, ktorý by pre zdravie občana niečo pozitívne urobil. Iba rôzne reštrikcie, balíčky, reorganizácie, obmedzovanie zdravotníckych služieb. Ale na toho, kto je predmetom zdravotnej starostlivosti, teda človek, na toho nemyslí a nemyslel nik. Naopak, v mene akéhosi pofidérneho šetrenia ho neustále ožobračujeme. Lekári a zdravotné sestry sa ostro postavili proti ministrovým návrhom na zneváženie ich profesionálneho a spoločenského postavenia práce, ktorú v prospech ľudí robia. Zvýšiť ich základný plat na 10 000 a 12 000 korún u lekára a na 5 000 až 7 000 korún u sestier ich vyhnalo do ulíc i pred jeho ministerstvo. A on vie, čo znamenajú bratislavskí lekári. Oni s kolegami na Slovensku sa nedajú urážať ani vládou, ani ministrom. Vďaka zhode okolností mu jeho dehonestujúci návrh neprešiel ani v parlamente. Aj za tú maličkosť  patrí tým poslancom KDH, ktorí, i keď vo svojom záujme, ho odmietli, patrí vďaka. Ale kde majú ísť štrajkovať pacienti? Ľudia, ktorí sú odkázaní na zdravotnú starostlivosť i ostatní občania, ktorí budú musieť raz objektívne prísť pred lekára. Majú ísť do ulíc, pred ministerstvo zdravotníctva či pred zdravotnú poisťovňu? To musia oni rozhodnúť, či sa podriadia týmto permanentným drastickým opatreniam, alebo ako sa hovorí, keď nejde o život, nejde o nič. Ale teraz už ide o život, páni poslanci. A to je iné, ako zvýšiť daň z pridanej hodnoty na cigarety. To, čo predložil minister zdravotníctva pán Zajac, považujem za nehoráznosť a pľuvanec do očí našim občanom. Jeho ďalšie predložené návrhy sú ďalším ošklbávaním ústavného práva občanov, ktoré hovorí o bezplatnej starostlivosti. Z toho zákona, našej ústavy ostávajú už len zdrapy bezcenného papiera. Je to neúcta rovnako k občanovi a jeho právam, ako i k našej ústave. S tým treba konečne niečo urobiť. My poslanci za komunistickú stranu odmietame návrhy ministra zdravotníctva, ktorý žiada protiľudové platby. Boli tu už spomenuté mojimi predrečníkmi, nebudem ich opakovať. Tieto a ďalšie návrhy hrubo zasahujú do rodinných rozpočtov, najmä mladých s deťmi, dôchodcov, ktorí sú odkázaní iba na ponižujúci dôchodok, z ktorého mu nekompromisne odoberajú zvýšené ceny za bývanie, elektrinu, plyn, vodu, cestovné, pričom o telefóne a strave ani nehovorím. Rovnako sa to týka 18 až 20 percent nezamestnaných či sociálne odkázaných, ktorí sa do tohto stavu nedostali vlastnou vinou, ale vďaka kapitalistickému systému, ktorý umocnený pravicovými stranami pôsobí u nás za posledných 13 rokov. Takto teda nie, pán minister. Tadeto cesta k občanovi nevedie. Myslíme si, že stačilo. A stačilo tak, že tento vládny návrh zákona stiahnete a predložíte nový, ktorý bude v prospech občanov. Ak máte charakter, tak to urobíme. Lebo to, čo nám predkladáte, je skutočne zlý sen. A za to sa musí v hrobe obracať i váš otec, ktorý bol vzorom humanistu a socialistu. Vážené panie poslankyne, vážení páni poslanci. Váš postoj sa prejaví už pri hlasovaní o návrhoch pána ministra Zajaca. Určite počas môjho vystúpenia sa vynorila otázka. Dobre, pán poslanec, kde na to vziať? Rozprávali sme o tom pri rozprave o programovom vyhlásení, ale hlavne o štátnom rozpočte. Nebudem sa opakovať. Vieme, kde tie zdroje vziať. Reforma, ktorú predkladá minister zdravotníctva, je preto podľa nás neprijateľná. Postavená je úplne opačne. Namiesto toho, aby slúžila občanovi a bola v súlade s ústavou, slúži záujmom štátnej moci, jej rozpočtu a jej nebezpečným liberalistickým záujmom. Namiesto toho, aby sa v štátne vytvárali zdroje pre zdravie občanov, reforma je postavená na finančnom odčerpávaní zo zdrojov občana. Preto je neprijateľná. Fakty z ministerstva, že nemocnice a ich jednotlivé oddelenia sú predimenzované personálom, sú falošné. Nemocnice a oddelenia v nich nie sú poloprázdne preto, že národ je zdravší, ale preto, že nemajú dostatok financií. Je to pravý dôvod, a nie to, čo dôvodí ministerstvo zdravotníctvo. Vážené panie poslankyne, vážení páni poslanci, preto vás doslova prosím, odmietnite návrhy pána ministra Zajaca. Slobodne prejavte svoj charakter, svoju morálku, cit pre človeka i svoju česť v prospech občanov našej vlasti a odmietnite rozhodnutie vášho politbyra koaličnej rady, ktorá vám nariadila návrh podporiť. Verím, že zdravie ľudu je vám dôležitejšie. Ďakujem za pozornosť.